Ek gaan standbeelde oprig | News24
Ek gaan standbeelde oprig
'n Standbeeld, per definisie, is 'n beeld van marmer, klip, metaal (en in die 2015-uitgawe van Schulwörterbuch für Unartige Kindern ook verf en spoeg), ter ere van iemand opge-rig, gewoonlik in die openbaar en op 'n voetstuk.
Ek gaan ook 'n paar standbeelde oprig.
Verstaan my mooi: Ek praat nie teen die ouens wat (soms na 'n ou ghrokkie agter die blad) met allerlei liggaamsvloeistowwe en gwala's en gluiperige kykers bestaande standbeelde van die Herrenvolk onteer nie. Geheel nie. Hulle het mos human rights. Los hulle uit. Moet net nie met húlle standbeelde lol nie.
Terwyl Jeffreysbaai egter feitlik geen standbeelde het waarvan ek weet nie, het ek 'n paar idiosinkratiese idees vir standbeelde vir die Dorp van Dromers. (Alle linguïste, let asseblief op my idio-woordgebruik hierbo, voordat een of ander imbesiel van buite die dorp wil prosedeer omdat ek iemand 'n idioot genoem het. Let ook op: Van buite die dorp - daar is nie imbesiele in Jeffreysbaai nie).
Goed dan, hier is my voorstelle:
. 'n Reuse-standbeeld van swart vullis-sakke reg voor die munisipale geboue, omdat dit tradisioneel die plek is waar sta-kende werkers altyd vuil rommelsakke uitskud. Dalk kan 'n munisipale woordvoerder se kop reg bo-op gemonteer word, waardeur 'n luidspreker dag en nag blêr: "Dis nie soos dit vir julle lyk nie. Rommelstrooi is die dorp se nasionale sport!" O tempora! O mores! Ora pro nobis!
. 'n Nog groter surrealistiese standbeeld van alle (en ek bedoel alle) stop-, toegee- en ander verkeerstekens reg voor die verkeersgebou. (Iemand, help my reg: Is daar so 'n gebou?). Die tekens sal nie duur kos nie - verwyder net die dorp s'n. Niemand sal dit eens agterkom nie. Niemand sal dit probeer afbreek nie, want niemand weet wat dit is nie . . . of hul nou hul lisensies verdien of ge-onder-die-toonbank het. Verkeerstekens? Is daar so iets op ons dorp? Indien tog wel, dan kort 99.9 persent van alle bestuurders in die dorp brille of kontaklense of wit kieries.
. 'n Standbeeld met die woorde Looney Tunes op die rotse by Astonbaai se strand, waar 'n trop ou omies in rystoele, met driebeenkieries, verpleegpersoneel, ambulanse, opbetaalde begrafnispolisse en ander le-wensondersteunende mediese voorraad met dodelike wapens 'n sloot in die sand gegrawe het - nie vir hul eie begrafnisse nie, maar om te keer dat die nuwe brug weer inmekaartuimel. Hulle wou maar net die oortollige water in die see uitlei, want die munisipaliteit is so besig. En dan stuur 'n drankwinkel nog vir die sterwendes 'n klomp papegaaisap om te puza. Geen wonder hulle grawe 'n sloot so lank soos China se muur binne negentig minute nie. Woema!
Nou weet ons warmee om vol te maak as die petrolprys weer styg. Natuurlik is daar 'n saak by die polieste geopen. Dis tog 'n misdaad van skokkende proporsies . . . skokkend, sê ek jou, man! Om darem so 'n papelellie op ons goedversorgde!- blouvlag!- vyfster!-strand te kom grou. Swak, man, swak! Toemaar, ons sal vir julle ouens in die boep kom kuier. Moet asseblief net nie vir ons deur die tralies julle grawe probeer ver-kwansel vir 'n boetegeldjie nie. Julle ou stouterds!
Ek het nog vele standbeeld-idees, maar die drukkersduiwel grom vir my: "Stop! Jy laat loop te veel water in die see."